Kijan zò pé jéré lajan a fanmi-la | Fanmi\nKijan zò pé jéré lajan a fanmi-la\n« Lè on moun ka mandé konsèy, pwojé a-y ka réyisi » (Pwovèb 20:18).\nNoutout bizwen lajan pou nou ba fanmi an nou sa yo bizwen (Pwovèb 30:8). É sé vré « lajan sé on pwotèksyon » (Éklézyas 7:12). Pétèt zò ni dimal a palé dè lajan ansanm, men pa lésé sa mèt dézòd antrè zòt (Éfézyen 4:32). Fò on mari é madanm a-y ni konfyans yonn adan lòt, é fò yo désidé ansanm kijan yo ké dépansé lajan a yo.\n1 KALKILÉ SA ZÒ KÉ DÉPANSÉ\nMI SA LABIB KA DI : « Si ni yonn adan zòt ki vé konstwi on kaz, ès i pé’é sizé dabò pou kalkilé konmen kaz-la ké kouté-y, pou i pé sa vwè si i ké ni asé lajan pou fini-y ? » (Lik 14:28). Sa enpòwtan kè zò prévwa ansanm jan zò ké sèvi èvè lajan a zòt (Amòs 3:3). Réfléchi asi sa zò bizwen é désidé konmen lajan zò ké pé mèt asi-y (Pwovèb 31:16). A pa pas zò pé achté on biten kè fò zò achté-y. Si sa posib, pa mèt krédi anlè do a zòt. Dépansé yenki lajan-la zò ni la (Pwovèb 21:5 ; 22:7).\nLè zò fin péyé tout dépans ki nésésè, désidé ansanm sa zò ké fè èvè rèstan lajan-la.\nSi zò pa ni asé lajan, òwganizé-zòt pou dépansé mwens. Pa ègzanp, olyé zò a-y achté manjé déwò, fè manjé a zòt zòtmenm.\n2 PALÉ FRANCHMAN DÈ LAJAN É VWÈ-Y KONM I FO\nMI SA LABIB KA DI : « Nou onèt adan tousa nou ka fè, non sèlman douvan Jéova, men douvan lézòm osi » (2 Korentyen 8:21). Palé franchman dè sa ou ka touché é dè sa ou ka dépansé èvè madanm a-w oben mari a-w.\nAvan ou fè on gwo dépans, mandé moun-la ou mayé èvè-y la sa i ka pansé (Pwovèb 13:10). Palé dè kèsyon a lajan ansanm ké édé-zòt ni lapé an kaz-la. Lajan-la ou ka touché la, vwè-y kon lajan a fanmi-la, pa vwè-y konsi sé ta-w tousèl (1 Timoté 5:8).\nMèt-zòt dakò si konmen lajan chakmoun pé dépansé dè koté a-y.\nPa atann on pwoblèm rivé pou palé dè lajan.\nJAN OU KA VWÈ LAJAN\nSé vré kè lajan enpòwtan, men pa lésé-y mèt dézòd adan mayé a zòt, ni tèwbolizé lèspri a zòt pou ayen (Matyé 6:25-34). Ou pa bizwen ni onpakèt lajan pou pwofité dè lavi. Labib ka di : « Rèfizé tout kalté lanvi dè toujou ni plis » (Lik 12:15). Pa ni pon biten lajan pé achté ki ni plis valè ki mayé a-w. Kontanté-w dè sa ou ni, é pa jen néglijé lanmityé a-w èvè Bondyé. Sé konsa fanmi a-w ké ni tchè-kontan é zò ké fè Jéova plézi (Ébré 13:5).\nKa chakmoun an fanmi-la pé fè pou pa mèt krédi anlè do a yo ?\nKi dènyé fwa an palé franchman dè kèsyon a lajan èvè moun-la an mayé èvè-y la ?\nPawtajé Pawtajé Kijan zò pé jéré lajan a fanmi-la\nhf pati 4 p. 12-14